Fukusi

Fukusi, vidungadunga au vipukusa ni wadudu wa familia ya juu Curculionoidea katika oda Coleoptera. Kuna familia 7 na moja, Curculionidae, ni baina ya familia kubwa kabisa yenye jenasi 6800 na spishi 83,000. Familia ya juu ina spishi 97,000. Pengine familia mbili nyingine zinatambuliwa, Platypodidae na Scolytidae, lakini siku hizi hupatiwa cheo cha nusufamilia, ijapokuwa njia ya maisha yao ya kupukusa katika ubao imegeuza umbo lao sana.

Maelezo
Sifa bainifu ya fukusi ni domo refu lenye sehemu za kinywa kwenye ncha yake. Ukubwa wao unatofautiana kutoka mm 1 hadi 40. Vipapasio vya spishi nyingi sana vimepindika kama kisugudi, lakini fukusi wa kimsingi wana vipapasio nyofu.

Lava za fukusi hula tishu za mimea, miti au viyoga au mbegu zao. Wapevu hula maua, matunda, mbelewele, viyoga na kwa nadra wadudu, kama vile wadudu-gamba.

Kama chakula
Lava za fukusi, zile kubwa hasa, huliwa mahali pengi pa dunia. Zinaweza kuliwa mbichi, zilizopikwa, zilizokaangwa au zilizobanikwa.

Spishi zilizochaguliwa za Afrika ya Mashariki
 Alcidodes leucogrammus, Fukusi Milia wa Mkunde
 Aperitmetus brunneus, Fukusi wa Mizizi ya Mchai
 Araecerus fasciculatus, Kidungadunga wa Buni
 Cosmopolites sordidus, Fukusi wa Mgomba
 Cylas formicarius, Fukusi wa Kiazi Kitamu
 Euwallacea xanthopus, Kipukusa wa Msandarusi
 Hypolixus haerens, Fukusi wa Mchicha
 Neochetina bruchi, Fukusi wa Yasinthi-maji
 Rhynchophorus phoenicis, Sururu
 Sitophilus oryzae, Kidungadunga wa Mchele
 Sitophilus zeamais, Kidungadunga wa Mahindi
 Sphrigodes mixtus, Fukusi wa Nyambene
 Sternochetus mangiferae, Fukusi wa Maembe
 Xylosandrus crassiusculus, Kipukusa Ambrozia wa Asia

Picha

Jamii:Mbawakawa
Jamii:Mbawakawa